b'\n_START_ARTICLE_\nLabin\n_START_SECTION_\nGeografija\n_START_PARAGRAPH_\nLe\xc5\xbei  5\xc2\xa0km severozahodno od pristani\xc5\xa1\xc4\x8da Rabac na 320 mnm visoki planoti, ki se hitro spu\xc5\xa1\xc4\x8da  v dolino potoka Rabac proti morju. Labin le\xc5\xbei ob glavni cesti Reka - Pulj. Od Reke je oddaljen 60, od Pule pa 43\xc2\xa0km. Labin je bil rudarsko sredi\xc5\xa1\xc4\x8de Podlabinskega premogovnega bazena, ki pa je z opustitvijo rudarjenja precej zgubil na svojem pomenu._NEWLINE_Dana\xc5\xa1nji Labin je sestavljen iz dveh naselij: iz starega naselja - mesta na hribu ali Labina v o\xc5\xbejem pomenu besede, in novega Labina - rudarskega naselja Podlabina. Stari Labin je najbolj ohranjen predstavnik akropolskega naselja v Istri.\n_START_SECTION_\nZgodovina\n_START_PARAGRAPH_\nNa kraju, kjer stoji dana\xc5\xa1nji Labin je bilo \xc5\xbee prazgodovinsko naselje in kasneje rimska Albona. Pri arheolo\xc5\xa1kih izkopavanjih so na\xc5\xa1li kamnite fragmente, ki so pripadali anti\xc4\x8dnemu naselju. V srednjem veku je bil Labin v posesti Oglejskega patriarha, od 1420 pa je pripadal Benetkam, ki so naselje obzidale z obrambnim zidom. V 17. stol. pa se pri\xc4\x8dne Labin \xc5\xa1iriti izven obzidja, ter se postopno gradi na severozahodni strani starega naselja.'